Απόφαση της Επιτροπής

της 4ης Απριλίου 2001

για τροποποίηση της απόφασης 93/402/ΕΟΚ, περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής, έτσι ώστε να ληφθεί υπόψη η υγειονομική κατάσταση στην Αργεντινή

[κοινοποιηθείσα υπό τον αριθμό Ε(2001) 1040]

(Κείμενο που παρουσιάζει ενδιαφέρον για τον ΕΟΧ)

(2001/276/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα προβλήματα υγειονομικού ελέγχου κατά την εισαγωγή βοοειδών, προβατοειδών, αιγοειδών και χοιροειδών, των νωπών κρεάτων και των προϊόντων με βάση το κρέας, προελεύσεως τρίτων χωρών(1), όπως τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 3 και 14,

Εκτιμώντας τα ακόλουθα:

(1) Οι υγειονομικοί όροι και η κτηνιατρική πιστοποίηση για εισαγωγές νωπών κρεάτων από την Κολομβία, την Παραγουάη, την Ουρουγουάη, τη Βραζιλία, τη Χιλή και την Αργεντινή, έχουν θεσπισθεί με την απόφαση 93/402/ΕΟΚ της Επιτροπής(3), όπως τροποποιήθηκε τελευταία από την απόφαση 2000/755/ΕΚ(4).

(2) Στις εισαγωγές νωπών κρεάτων πρέπει να λαμβάνονται υπόψη οι διαφορετικές επιδημιολογικές καταστάσεις στις εν λόγω χώρες και συγκεκριμένα στα διάφορα τμήματα του εδάφους τους.

(3) Οι αρμόδιες κτηνιατρικές αρχές των ενδιαφερομένων χωρών πρέπει να επιβεβαιώνουν ότι οι χώρες τους ή οι περιοχές τους ήσαν, τουλάχιστον επί 12 μήνες, απαλλαγμένες από την πανώλη των βοοειδών καθώς και από τον αφθώδη πυρετό επιπλέον, οι αρμόδιες αρχές των ενδιαφερομένων χωρών πρέπει να φροντίζουν να κοινοποιούν στην Επιτροπή και τα κράτη μέλη, εντός 24 ωρών, με φαξ, τέλεξ ή τηλεγράφημα, την επιβεβαίωση της εμφάνισης οποιασδήποτε από τις προαναφερθείσες ασθένειες ή τη μεταβολή της πολιτικής εμβολιασμού κατά των εν λόγω ασθενειών.

(4) Στις 2 Μαρτίου 2001, οι αρχές της Αργεντινής ενημέρωσαν την Επιτροπή σχετικά με τη θέσπιση μιας νέας πολιτικής περιφερειοποίησης και εμβολιασμού κατά του αφθώδους πυρετού, λόγω της παράνομης εισαγωγής ζώων από γειτονικές χώρες, τα οποία διαπιστώθηκε ότι είχαν μολυνθεί από τον αφθώδη πυρετό, έτσι ώστε να προστατευθούν οι μεθοριακές περιοχές καθώς και τμήμα των περιοχών εκτροφής και πάχυνσης στην κεντρική Αργεντινή.

(5) Οι αρχές της Αργεντινής παρέσχαν στοιχεία από τα οποία προκύπτει, μεταξύ άλλων, ότι στις περιοχές των βορείων συνόρων (περιοχές απομόνωσης) και σε μια χωριστή κεντρική περιοχή (απαγορευμένη περιοχή) διεξάγεται εκ νέου ο εμβολιασμός των ζώων κατά του αφθώδους πυρετού, που είχε σταματήσει από το 1999 επιπλέον, στις 13 Μαρτίου 2001, ανακοινώθηκε στο ΟΙΕ ένα κρούσμα αφθώδους πυρετού. Κατά συνέπεια, υπάρχουν ενδείξεις ότι το καθεστώς της χώρας πρέπει να επαναξεταστεί με βάση τις εν λόγω μεταβολές, δεδομένου ότι οι ισχύουσες απαιτήσεις βασίζονταν σε μια διαφορετική στρατηγική ελέγχου των ασθενειών και της μετακίνησης ζώων.

(6) Εξάλλου, σύμφωνα με πληροφορίες από την Αργεντινή προκύπτει ότι η εν λόγω χώρα έχει αναστείλει τις εξαγωγές κρεάτων στον Καναδά, τη Χιλή και τις ΗΠΑ, όχι όμως και προς την Ευρωπαϊκή Κοινότητα.

(7) Είναι συνεπώς απαραίτητο να ανασταλεί η έγκριση εισαγωγής στην Κοινότητα όλων των κατηγοριών νωπού κρέατος από είδη που είναι εμπαθή στον αφθώδη πυρετό, τουλάχιστον μέχρι να πραγματοποιηθεί αποστολή επιθεώρησης από την Επιτροπή για να εξεταστεί η νέα κατάσταση επιτόπου, ή να διευκρινιστεί δεόντως η κατάσταση.

(8) Είναι απαραίτητο να καταστούν απολύτως σαφείς οι πίνακες στους οποίους απαριθμούνται οι χώρες, με βάση την εμπειρία που έχει αποκτηθεί από την εφαρμογή της απόφασης 93/402/ΕΟΚ από τις αρχές.

(9) Επομένως, θα πρέπει να μην επιτρέπονται πλέον οι εισαγωγές νωπού κρέατος βοοειδών και προβάτων στην Κοινότητα.

(10) Η απόφαση 93/402/ΕΟΚ πρέπει να τροποποιηθεί καταλλήλως.

(11) Θα απαιτηθεί η επανεξέταση της εν λόγω απόφασης με βάση τα αποτελέσματα της επόμενης αποστολής κτηνιατρικής επιθεώρησης της Επιτροπής ή/και οποιαδήποτε κοινοποιηθείσα στο μεταξύ στην Επιτροπή μεταβολή της υγειονομικής κατάστασης στην Αργεντινή.

(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 93/402/ΕΟΚ τροποποιείται ως ακολούθως:

1. Το παράρτημα Ι αντικαθίσταται από το παράρτημα Α της παρούσας απόφασης.

2. Το παράρτημα ΙΙ αντικαθίσταται από το παράρτημα Β της παρούσας απόφασης.

Άρθρο 2

Η παρούσα απόφαση εφαρμόζεται μέχρι την 15η Απριλίου 2001.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 4 Απριλίου 2001.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 179 της 22.7.1993, σ. 11.

(4) ΕΕ L 303 της 2.12.2000, σ. 36.

ΠΑΡΑΡΤΗΜΑ Α

"ΠΑΡΑΡΤΗΜΑ I

ΠΕΡΙΓΡΑΦΗ ΤΩΝ ΠΕΡΙΟΧΩΝ ΤΗΣ ΝΟΤΙΑΣ ΑΜΕΡΙΚΗΣ ΓΙΑ ΤΟΥΣ ΣΚΟΠΟΥΣ ΤΗΣ ΥΓΕΙΟΝΟΜΙΚΗΣ ΠΙΣΤΟΠΟΙΗΣΗΣ ΤΩΝ ΖΩΩΝ

>ΘΕΣΗ ΠΙΝΑΚΑ>"

ΠΑΡΑΡΤΗΜΑ B

"ΠΑΡΑΡΤΗΜΑ II

(Διατύπωση αριθ. 02/2001)

ΥΓΕΙΟΝΟΜΙΚΟΙ ΟΡΟΙ ΑΠΑΙΤΟΥΜΕΝΟΙ ΓΙΑ ΤΗΝ ΠΙΣΤΟΠΟΙΗΣΗ ((Τα γράμματα (Α, Β, Γ, Δ, Ε, ΣΤ, Ζ και Η) που εμφαίνονται στον πίνακα, αντιστοιχούν στα υποδείγματα ειδικών υγειονομικών εγγυήσεων, που περιγράφονται στο παράρτημα III, μέρος 2, της απόφασης 93/402/ΕΟΚ και που θα πρέπει να εφαρμόζονται για κάθε προϊόν και καταγωγή, σύμφωνα με τις διατάξεις του άρθρου 2 της παρούσας απόφασης.))

>ΘΕΣΗ ΠΙΝΑΚΑ>"